Έξι σημαντικές αλλαγές προωθεί η κυβέρνηση Παπανδρέου
όπως εξήγγειλε ο Πρωθυπουργός της Ελλάδας σε συνέντευξη τύπου στη Θεσσαλονίκη
Τις πολιτικές της διακυβέρνησης του για τους επόμενους μήνες εξήγγειλε ο Πρωθυπουργός της Ελλάδας, Γιώργος Παπανδρέου, κατά την διάρκεια της καθιερωμένης Συνέντευξης Τύπου στη ΔΕΘ. Παρουσία του Υπουργικού Συμβουλίου και δεκάδων δημοσιογράφων από όλη την Ελλάδα, αλλά και ξένων ανταποκριτών, δόθηκε η καθιερωμένη συνέντευξη τύπου ασυνήθιστης διάρκειας 2:30 περίπου ωρών με όλων των ειδών τις ερωτήσεις, με την οποία ο Πρωθυπουργός, Γιώργος Παπανδρέου, ολοκλήρωσε την παραμονή του στην Θεσσαλονίκη έχοντας εξαγγείλει πολλά και ενδιαφέροντα από το βήμα της Διεθνούς Έκθεσης μετά τα εγκαίνιά της. Συνοπτικά ο κ. Παπανδρέου παρουσίασε έξι σημαντικές αλλαγές που προωθεί η κυβέρνηση. Αλλαγή λειτουργίας του κράτους, προστασία των ευάλωτων πολιτών, προώθηση επενδύσεων, δημιουργία νέων θέσεων εργασίας, πάταξη της φοροδιαφυγής και της διαφθοράς, πράσινη ανάπτυξη και επανάσταση στο εκπαιδευτικό σύστημα. Όλα αυτά όχι θεωρητικά αλλά με συγκεκριμένες δράσεις όπως: δημιουργία νέας κάρτας πολίτη που θα αντικαταστήσει την αστυνομική ταυτότητα, με την οποία και θα πραγματοποιούνται πολλές συναλλαγές με το δημόσιο για την πάταξη της γραφειοκρατίας. Μέσα στο ερχόμενο τετράμηνο όλη οι άνεργοι θα αποκτήσουν πρόσβαση στις υπηρεσίες υγείας. Δημιουργία Συμβουλίου Επενδύσεων με συμμετοχή των πιο διακεκριμένων επενδυτών και επιχειρηματιών του εξωτερικού και πρόγραμμα fast track ταχείας προώθησης επενδύσεων. Μείωση του συντελεστή φορολόγησης των αδιανέμητων κερδών από το 24% στο 20% που θα αφορά τα κεφάλαια τα οποία θα επανεπενδύονται ώστε να δημιουργούνται θέσεις εργασίας. Στο κομμάτι της πράσινης ανάπτυξης θα δημιουργηθούν από αναπτυξιακές παρεμβάσεις 210.000 νέες θέσεις εργασίας. Προς τους δημοσιογράφους ο κ. Παπανδρέου απηύθυνε έκκληση για μείωση της μετρολογίας που προκαλεί ανησυχίες στους πολίτες και αρνητικό αντίκτυπο στο εξωτερικό. Τόνισε ότι «δεν έχει παρθεί καμία απόφαση για την αύξηση του φόρου κατανάλωσης στο πετρέλαιο θέρμανσης» και δεν θα εξισωθεί ο φόρος με το πετρέλαιο κίνησης. Δεν χρειάζονται άλλα μέτρα και δεν υπάρχει θέμα απόλυσης δημοσίων υπαλλήλων. Η λογική της αναδιάρθρωσης του χρέους θα ήταν καταστροφική για το μέλλον. Πολλοί στοιχημάτισαν στην χρεοκοπία της Ελλάδας. Αυτοί σήμερα χάνουν λεφτά και καλά κάνουν και τα χάνουν, δήλωσε ο κ. Παπανδρέου. «Η επανάσταση του αυτονόητου έχει αρχίσει» δήλωσε ο Έλληνας Πρωθυπουργός «αλλά η κρίση παραμένει. Το δίλλημα έχει μετεξελιχθεί, ή αλλάζουμε ή καταδικάζουμε την Ελλάδα. Αυτή τη μάχη η θα την κερδίσουμε ή θα βουλιάξουμε όλοι μαζί. Μαζί θα αναμορφώσουμε την Ελλάδα. Η πρόκληση δεν είναι κομματική είναι πατριωτική». Αντιδράσεις των πολιτικών κομμάτων για την ομιλία του πρωθυπουργού μάλλον ειρωνικές. Χρειάζεται μεγάλο πολιτικό θράσος για να βαφτίζει κανείς το τσεκούρωμα των μισθωτών και των συνταξιούχων «Πολιτική υπέρ της κοινωνικής συνοχής» και την ύφεση και την ανεργία «όραμα για την ανάπτυξη», σχολίασε ο εκπρόσωπος της ΝΔ. Πάνος Παναγιωτόπουλος. Σε ανέλπιστο κλίμα ηρεμίας πραγματοποιήθηκαν το Σάββατο το απόγευμα και οι συγκεντρώσεις των εργαζομένων και των συνδικαλιστών και οι πορείες με μικρή εξαίρεση ομάδας αντιεξουσιαστών που αντιμετωπίσθηκαν από τα ΜΑΤ, που είχαν αποκλείσει το συνεδριακό κέντρο, με κροτίδες και είχαν σαν αποτέλεσμα και την προσαγωγή 35 ατόμων στην ασφάλεια. Το επεισόδιο που έκανε και το γύρο του κόσμου στα ΜΜΕ ήταν η εκσφενδόνιση από μέλος του «Πατριωτικού Μετώπου», παπουτσιού εναντίον του Πρωθυπουργού το πρωί του Σαββάτου στο τέλος της επίσκεψης στην ΔΕΘ, γύρω στις 12 το μεσημέρι. Ο δράστης της γραφικής επίθεσης προσήχθη στην ασφάλεια, αλλά αφέθηκε ελεύθερος καθώς δεν κινήθηκε ποινική διαδικασία σε βάρος του. Υπενθυμίζουμε ότι το ίδιο είχε συμβεί στο πρώην Πρόεδρο των ΗΠΑ, Τζώρτζ Μπους και τον πρώην Πρωθυπουργό της Βρετανίας, Τόνυ Μπλέρ.